Moskva 25. októbra (TASR) V čase útoku ruských špeciálnych jednotiek na budovu v Moskve obsadenú teroristickým komandom sa niekoľkým ozbrojencom podarilo utiecť. Potvrdil to námestník ruského ministra vnútra Vladimir Vasiliev. Polícia zastrelila a zatkla 36 teroristov.
"Časť banditov utiekla. Neveľká časť," povedal námestník ministra. Jedného teroristu sa podarilo polícii zadržať po tom, ako sa vmiesil medzi skupinu novinárov z televíznej stanice NTV.
Vasiliev vyzval teroristov, ktorí z divadelného centra utiekli, aby sa dobrovoľne prihlásili na polícii. V takomto prípade im garantuje život. Varoval tiež pred poskytnutím pomoci teroristom na úteku. "Chcem varovať tých, ktorí im poskytnú strechu a úkryt. Vyčistíme nielen Moskvu, ale aj Rusko," varoval vysoký predstaviteľ ruského ministerstva vnútra.
Počet usmrtených a zranených rukojemníkov polícia a predstavitelia operatívneho štábu odmietajú zverejniť s tým, že je nutné všetko upresniť. "Musíme počkať, nesmieme sa zmýliť," povedal Vasiliev.
Polícia k útoku na divadelnú budovu podujala po tom, čo teroristi zastrelili dvoch rukojemníkov. Úspechom podľa Vasilieva je, že sa podarilo zabrániť výbuchu nastražených náloží a hromadnej smrti rukojemníkov.
"Hlavnú časť rukojemníkov sa podarilo oslobodiť," dodal Vladimir Vasiliev bez uvedenia akýchkoľvek čísiel. Počet zranených možno podľa počtu nasadených sanitiek odhadnúť na desiatky.